Obračun sirijskih snaga sa demonstrantima
Avganistanski predsednik Hamid Karzai pozvao je Pakistan da pomogne njegovoj zemlji da ostvari stabilnost. 
Najmanje 28 osoba ubijeno je u sukobima u Siriji između snaga bezbednosti i antivladinih demonstranata. Aktivisti kažu da je najmanje 10 ljudi ubijeno u severozapadnoj pokrajini Idlib, dok sirijski državni mediji izveštavaju da je u gradu Maaret al-Numan, u pomenutoj pokrajini, grupa naoružanih ljudi napala pripadnike snaga bezbednosti i zapalila nekoliko državnih zgrada. U istim izveštajima državnih medija kaže se da su naoružani napadači pokušali da "ponove scenario" iz grada Džisr al-Šugour, nedaleko od turske granice, gde su kako se navodi, "naoružane bande" u ponedeljak ubile 120 vojnika. Nešto kasnije, u taj grad su ušla vojna pojačanja dok je većina stanovnika pobegla čim su vlasti objavile da sledi vojno reagovanje na taj napad. U međuvremenu, aktivisti i očevici kažu da su snage bezbednosti danas otvarale vatru i ubijale demonstrante protiv vlade u nekoliko sirijskih gradova. Pomenuti izvori kažu da su snage koristile bojevu municiju protiv demonstranata i u Damasku, kao i u južnom žarištu demonstracija, u području Dara. Prema izveštajima turskih medija, broj Sirijaca koji su prebegli u Tursku danas je porastao na oko 3 hiljade. Turski premijer Redžep Tajip Erdogan osudio je sirijsku vladu zbog primene oštrih mera. Poluzvanična turska agencija Anatolija navodi da je Erdogan rekao da je sirijsko ugušivanje demonstracija silom "neprihvatljivo" i da sirijska vlada ne postupa na "human" način. Erdogan je dodao da Turska planira osnivanje izbegličke tampon-zone kraj granice. Diplomatska nastojanja na smirivanju nemira u Siriji odvijaju se na nekoliko frontova. Specijalni ruski izaslanik Mihail Margelov rekao je danas kako namerava da se uskoro sastane sa predstavnicima sirijske opozicije. Diplomate u Ujedinjenim nacijama razdelile su nacrt rezolucije prema kojoj bi Savet bezbednosti osudio stroge mere kojima sirijska vlada nastoji da uguši demonstracije. Nešto ranije, Rusija je saopštila da se protivi tome jer nemiri u Siriji ne predstavljaju opasnost po svetski mir i bezbednost. Grupe za odbranu građanskih prava kažu da je od početka nemira u Siriji ubijeno najmanje 1100, a uhapšeno više od 10 hiljada ljudi.